35. schôdza NR SR - 2.deň - B. popoludní
Dátum: 2025-05-28
Poslanec: Vašečka, Richard (SLOVENSKO)
Druh vystúpenia: Vystúpenie v rozprave

67. Vážený pán predsedajúci, vážené kolegyne, kolegovia, pán predkladateľ, pán spravodajca, sme v prvom čítaní, takže prvú vec, čo poviem pozitívne, že tento návrh zákona podporujem a myslím si, že vecne, tak ako sme si aj vypočuli pána predkladateľa, tak je to niečo, v čom asi nie je možno nejaká kontroverzia alebo polemika. Pred pár hodinami z tohto miesta vystupoval pán prezident, hovoril o tom, aby sme vedeli nájsť nejakú spoločnú reč, spoločné témy, takže v tomto slova zmysle je toto prvá myšlienka. Je to dobrý zákon, treba ho podporiť, určite budem hlasovať a navrhujem všetkým, či z koalície, alebo z opozície, aby sme hlasovali v prvom čítaní za, to znamená, aby sme ďalej mohli rokovať o tomto zákone. Ako povedal aj pán predkladateľ, máme potom niekoľko mesiacov, keďže ďalšia riadna schôdza je plánovaná v septembri. Bolo by dobré sa potom na to pozrieť. Nebudem teraz, keďže sme v prvom čítaní, rozoberať do podrobnosti všetky tie detaily ohľadom taurínu, či tam má byť, či tam nemá byť spomenutý. Ja by som ale odporučil, že ak teda bude na to priestor, tak aj poslanecké návrhy zákonov môžu byť podrobené medzirezortnému pripomienkovému konaniu. Ja nie som lekár, odborník na výživu mládeže, detí, mládeže, ani pán kolega nie je lekár, ale teda zaujímal sa o to a tak ďalej. Ja by som potom povedal, okrem toho, že teda tá vec sama osebe je dobrá, je dôležitá, nie je to nejaký hókus pókus experiment zo Slovenska, boli spomenuté krajiny, v ktorých to funguje, dokonca v niektorých krajinách až do 18 rokov je to obmedzenie predaja, prípadne aj konzumácie. V Českej republike, kde sme boli veľmi intenzívne s kolegami v kontakte, tak tam mali pôvodný návrh do 15 rokov a potom práve kvôli tej úvahe, že niektoré deti už v deviatom ročníku na základnej škole dosiahnu 15 rokov, napríklad naša dcéra je zrovna septembrová, takže ona už celý deviaty ročník vlastne mala 15 rokov, čiže mohli by byť zásobovateľmi pre tých svojich spolužiakov, bol by z toho problém, takže tých 16 rokov aj v Českej republike chcú navýšiť, a takisto si myslím, že je to dobrá a v podstate nespochybniteľná hranica, už nižšie si neviem predstaviť že by sme išli. Tých 18, to je do diskusie, ale aj my keď sme pôvodne uvažovali nad týmto návrhom zákona, tak sme vychádzali z toho, že pri 15, resp. 16 je to myslím si, že na tom sa zhodneme všetci. Druhá časť taká, nazvem to, že politická, ja si dovolím zacitovať, poprosil som asistentov, aby mi to pohľadali. 14. apríla, čiže pred mesiacom a kúsok, som v rozprave povedal, neprekáža mi to, nie je to problém, ak by si to adoptovala koalícia, či už pod gesciou priamo ministerstva ako vládny návrh, to by bolo asi najkomplexnejšie, aj by to mohlo byť najlepšie prebrané odborníkmi, mohlo prejsť cez MPK, alebo ako koaličný poslanecký návrh. Samozrejme, nech sa páči, radi sa zriekame autorských práv a dávame ho k dispozícii ako inšpiráciu. My sme sa tiež inšpirovali aj v iných krajinách. Ak sa tento návrh prijme v tomto volebnom období, budeme veľmi spokojní. Takže myslím si, že zdravie, dobro našich detí, našich mladistvých je určite niečo, na čom sa vieme zhodnúť. My s kolegyňou Záborskou, ktorá je teda aj lekárka, sme v tomto volebnom období opakovane tento návrh predkladali. Prvýkrát už pár mesiacov po voľbách a bolo teda hlasovaním to odmietnuté, je to tu taká prax, ja sa tomu nečudujem, že teda opozícia má svoje návrhy, s ktorými môže pristupovať voľnejšie. Koalícia má nejaký plán, snaží sa s ministerstvami koordinovať. Je to normálne, aj my sme boli v koalícii, viem to. Takže my budeme veľmi radi, že táto myšlienka, ktorá nie je nejakou našou exkluzívnou, tak že sa ujala, že si túto myšlienku adoptovali, ako som navrhoval, aj iní kolegovia. Pozeral som, že pán poslanec Ferenčák 9. mája predložil tento návrh do podateľne, takže len v podstate pár dní, dva, tri týždne po tej mojej prosbe, výzve, tak už to bolo na svete. K tomu taká možno politická poznámka, že chcem povzbudiť ďalších kolegov z koalície, pokojne si z našich opozičných návrhov adoptujte akýkoľvek, ktorý pokladáte za dobrý. Hlavné je, aby sme tie veci dosiahli. Takže ja ďakujem za tento návrh, budem zaňho hlasovať, podporujem ho. Navrhujem tam a budem tam navrhovať do budúcna doplniť niektoré veci, ale takisto si veľmi pozorne vypočujem za tie mesiace v tom legislatívnom procese, v prípadnom MPK pripomienky odborníkov, ktoré môžu ten návrh ešte vylepšiť a urobiť ho teda nielen, že bude platný, že prejde, že bude schválený, ale že bude aj účinný a bude čím viac efektívny pre zdravie našich detí. Ďakujem pekne. vymazať